
Sadržaj generiran uz AI možda nije točan.]
  REPUBLIKA HRVATSKA
ŽUPANIJSKO DRŽAVNO ODVJETNIŠTVO
        U   S P L I T U
              Split, Gundulićeva 29a
 
BROJ: KO-DO-26/2026  
Split, 9. lipnja 2026.	
FB/MK


ŽUPANIJSKOM SUDU U SPLITU 

							                                    S P L I T 


Na temelju članka 38. stavak 2. točka 6. i članka 341. stavak 2. Zakona o kaznenom postupku, podižemo 


O P T U Ž N I C U

protiv:

okrivljenika IGORA STRIČEVIĆA, OIB: 85684391363, sina pok. Marka i Mande rođene Čolak, rođenog 10. srpnja 1974. u Splitu, sa prebivalištem u Kučinama, Put Libovca 19, trgovca sa završenom srednjom stručnom spremom, rastavljenoga, oca jednog punoljetnog djeteta, srednjeg imovnog stanja, vlasnika poslovnih udjela u TD Is Deutsche, vlasnika građevinskog zemljišta u Kučinama površine 1.200,00 m2 zaposlen kao direktor TD Is Deutsche Split sa prosječnim mjesečnim primanjem od 1.000,00 eura, odlikovanog medaljom Oluja rata, državljanina Republike Hrvatske,  neosuđivanog,


da je 30. travnja 2024. Splitu, Put Duilova 17b, kao jedini član i direktor trgovačkog društva Is Deutsche d.o.o. Split, sa ovlaštenjem vođenja svih poslova trgovačkog društva u nakani pribavljanja sebi znatne nepripadne imovinske koristi na štetu TD Is Deutsche i kupca Marina Sutlovića, iako dužan upravljati imovinom društva pažnjom dobrog i savjesnog gospodarstvenika, postupajući protivno odredbama članka 252. i članka 430. Zakona o trgovačkim društvima, te je prethodnom dogovoru sa Marinom Sutlovićem sačinio ponudu broj: 1501-5/2024 od 30. travnja 2024. kojim se njegovo društvo obvezalo u roku od tri mjeseca izraditi i ugraditi namještaj u stan kupca u iznosu od 32.000,00 eura koje mu je Marin Sutlović isplatio istoga dana u gotovini, koju isplatu je okrivljeni potvrdio svojim potpisom i pečatom TD Is Deutsche, nakon čega tako primljenu gotovinu nije položio na račun društva broj: HR9823860021119041140 otvorenog kod Podravske banke d.d., niti je korištenje ovih sredstava pravdao vjerodostojnom knjigovodstvenom dokumentacijom, već je ista neosnovano za sebe zadržao, čime je sebi pribavio protupravnu imovinsku korist u ukupnom iznosu od 32.000,00 eura na štetu TD Is Deutsche d.o.o. Split i za isti iznos oštetio kupca Marina Sutloviću kojemu do danas nije isporučio naručeni namještaj, niti mu je vratio od njega primljeni iznos od 32.000,00 eura,  

dakle, u gospodarskom poslovanju povrijedio dužnost zaštite tuđih imovinskih interesa koji se temelje na zakonu i na taj način pribavio sebi protupravnu imovinsku korist te time onome o čijim se imovinskim interesima dužan brinuti prouzročio štetu, a kaznenim djelom je pribavljena znatna imovinska korist i prouzročena znatna šteta, 

čime je počinio kazneno djelo protiv gospodarstva - zlouporabe povjerenja u gospodarskom poslovanju - kazneno djelo opisano u članku 246. stavak 1. i 2. Kaznenog zakona, a kažnjivo po članku 246. stavak 2. Kaznenog zakona.

  	Stoga predlažemo,

Temeljem članka 77. stavak 1. Kaznenog zakona u svezi sa člankom 557. i članka 560. stavak 1. i 2. Zakona o kaznenom postupku da sud oduzme imovinsku korist presudom kojom se okrivljeni Igor Stričević proglašava krivim za kazneno djelo iz članka 246. stavak 2. Kaznenog zakona označenog u izreci optužnice, te se utvrdi i oduzme imovinsku korist koju je ostvario tim kaznenim djelom na način da taj dio presude glasi:

Utvrđuje se da novčani iznos od 32.000,00 eura predstavlja imovinsku korist koju je  okrivljeni Igor Stričević ostvario kaznenim djelom iz članka 246. stavak 2. Kaznenog zakona.
 
Utvrđuje se da je novčani iznos od 32.000,00 eura imovina Republike Hrvatske, te se nalaže okrivljenom Igoru Stričeviću uplatiti iznos od 32.000,00 eura u korist Državnog proračuna Republike Hrvatske roku od petnaest dana od pravomoćnosti presude pod prijetnjom ovrhe.      

Dokazi na kojima se temelji optužnica :
1. Povijesnog izvatka iz sudskog registra za TD Is-Deutsche d.o.o. Split (list 4-9 spisa),
2. Ponude broj: 1501-5/2024 TD Is-Deutsche za kupca Marina Sutlovića od 30. travnja 2024. (list 10 spisa),
3. Očevidnika o danima insolventnosti FINA za ovršenika TD IS-Deutsche od 14. kolovoza 2025. (list 11-25 spisa),
4. Potvrde FINA-e o blokadi računa i novačenih sredstava ovršenika Is-Deutsche od 14. kolovoza 2025. (list 26 spisa) 
5. Očevidnika FINA-e svih osnova za plaćanje sa specifikacijom naplate za TD Is-Deutsche od 14. kolovoza 2025. (list 27-56 spisa),
6. Zapisnik o ispitivanju osumnjičenika Igora Stričevića u Policijskoj upravi splitsko-dalmatinskoj, Služba gospodarskog kriminaliteta i korupcije sa DVD snimkom ispitivanja od 19. rujna 2025. (list 59-63 spisa),
7. Preslike računa za nabavu materijala za kupca TD Is-Deutsche od 5. lipnja do 24. srpnja 2024. (list 64-121 spisa),
8. Preslike WhatsApp poruka između okrivljenika i oštećenika (list 127-140 spisa),
9. Izvadak iz knjige izlaznih računa TD Is-Deutsche od 1. travnja do 31. srpnja 2024. (list 170-171 spisa),
10. Izlist prometa po bankovnom računu TD Is-Deutsche od Podravske banke d.d., Komercijalni centar Split od 1. travnja do 31. srpnja 2024. (list 174 spisa),
11. Prijava potpisa za potpisivanje dokumentacije platnog prometa TD Is-Deutsche od Podravske banke d.d., Komercijalni centar Split od 3. listopada 2023. (list 175 spisa),
12. Zapisnik o prvom ispitivanju okrivljenika Igora Stričevića u Županijskom državnom odvjetništvu u Splitu od 8. prosinca 2025. sa DVD snimkom (list 178-182 spisa),
13. Izvadak iz prekršajne evidencije (list 198 spisa),
14. Izvadak iz kaznene evidencije (list 199 spisa).


O b r a z l o ž e n j e

	Policijska uprava splitsko–dalmatinska, Sektor kriminalističke policije, Služba gospodarskog kriminaliteta i korupcije podnijela je posebno izvješće kao dopunu kaznene prijave protiv Igora Stričevića zbog postojanja osnovane sumnje da je u stjecaju počinio kaznena djela zlouporabe povjerenja u gospodarskom poslovanju iz članka 246. stavak 2. Kaznenoga zakona na štetu oštećenog TD Is Deutsche i oštećenog kupca Marina Sutlovića, na način opisan u izreci predmetnoga rješenja.

	Iznoseći obranu u PUSD, Službi gospodarskog kriminaliteta i korupcije okrivljenik Igor Stričević priznaje da je od oštećenog primio na ruke iznos od 32.000,00 eura kojega nije položio na račun društva TD Is Deutsche. Sa kupcem oštećenim Marinom Sutlovićem nije potpisao ugovor već mu je on novac isplatio na osnovu računa, odnosno predmetne ponude. Tada se provodio porezni nadzor u društvu, te je očekivao da će porezna uprava blokirati račun društva zbog nepodmirenih potraživanja. Iz tog razloga nije položio novac na račun društva. Kako se navodi u ponudi novac mu je isplaćen u travnju, te su oni u srpnju 2024. prema dogovoru započeli sa isporukom namještaja. U to vrijeme je oštećeni doživio radnu nesreću na brodu, odustao je od izrade namještaja i tražio povrat svog novca. Iz suosjećanja prihvatio je njegov prijedlog i odlučio vratiti mu novac iako je do tada veći dio utrošio za nabavku materijala.

	Prilikom prvog ispitivanja u Županijskom državnom odvjetništvu u Splitu okrivljenik se u bitnom brani kao prilikom ispitivanja u policiji. Osim toga navodi kako se sa oštećenikom dogovorio vratiti mu cjelokupni iznos do kraja 2025. U oštećenom TD Is Deutsche je i dalje direktor, ima sedam zaposlenika, račun je danas blokiran zbog duga poreza iz 2020. za koji vodi upravni postupak. Predmetnu ponudu sačinili su u proizvodnom pogonu tvrtke u kojem ima svoj ured u kojem je kupac Marin Sutlović izabrao vrstu i boju materijala naručenog namještaja, te mu je u gotovini isplatio dogovoreni iznos od 32.000,00 eura. U dogovorenom roku je isporučio 20% dogovorenog namještaja i to ormare, koje je naknadno vratio. Knjigovodstvu tvrtke nije dostavio predmetnu ponudi stoga kupac Marin Sutlović nije evidentiran u poslovnim knjigama društva. Dogovoreni materijal je plaćao osobno u gotovini, ne preko računa društva zbog blokade računa. Kupcu je isporučio krevet koji je on zadržao. Svjestan je svoje obveze koju će ispuniti i kupcu vratiti isplaćeni iznos.   

	Okrivljenik djelomično priznaje počinjenje kaznenih djela. Osim toga iz prikupljene materijalne dokumentacije i obavljenih obavijesnih razgovora sa presumptivnim svjedocima koji imaju saznanja u pogledu poslovanja okrivljenika nedvojbeno postoji osnovana sumnja da je okrivljenik Igor Stričević počinio kazneno djelo za koje se ovim rješenjem tereti.

	Ispitan u svojstvu svjedoka oštećeni Marin Sutlović navodi kako je u ožujku 2024. nazvao okrivljenika za kojeg je dobio preporuku da je kvalitetan majstor koji izrađuje namještaj po mjeri i da je dobar čovjek. Radi dogovora našao se s njim 30. travnja 2024. kada su se dogovorili izradu namještaja za stan u iznosu od 32.000,00 eura. Nije sumnjao u njegovu ponudu te mu je ubrzo na ruke isplatio navedeni iznos, tada je s njim u društvu bila zaručnica Ines Ivanović. Okrivljenik je na ispisanoj ponudi vlastoručno napisao kako je iznos isplaćen, s dogovorenim rokom isporuke za sredinu srpnja 2024. Međutim, okrivljenik nije ispoštovao dogovoreni rok, stalno je odgađao početak montaže, te je tek početkom rujna 2024. poslao radnike koji su donijeli nekoliko elemenata za ugradnju. Ti elementi su bili oštećeni i nisu izrađeni od materijala medijapana, kako su se dogovorili, već od iverice koji je jeftiniji materijal. Kod okrivljenika je reklamirao isporuku, te mu je ovaj obećavao kako će sve isporučiti, ali do danas ništa os dogovorenog nije dostavio, niti ugradio. Kada je od njega tražio povrat isplaćenog novca, okrivljenik se pravdao kako je istog uložio u materijal, te mu do danas nije vratio uplaćeni novac. Postavlja imovinsko-pravni zahtjev u iznosu kojeg je isplatio okrivljeniku. 

	Knjigovođa Marija Ora, ispitana u svojstvu svjedoka navodi kako već tridesetak godina obavlja knjigovodstvene usluge za TD Is Deutsche kojem je vlasnik i odgovorna osoba Igor Stričević. Tijekom 2025. nazvao je policijski službenik jer provode kriminalističko istraživanje vezano za predmetnu kaznenu prijavu. Provjerom poslovnih knjiga TD Is Deutsche utvrdila je kako na računu nema evidentiranih uplata novčanog iznosa od 32.000,00 eura, niti u društvu postoji otvorena kartica kupca na ime oštećenog Marina Sutlovića. U evidenciji društva postoje računu za kupljeni materijal, koji računi nisu podijeljeni prema kupcima, stoga nije mogla utvrditi za koje kupce je ovaj materijal.

	Prema izvatku iz sudskog registra TD Is Deutsche d.o.o. Split okrivljeni Igor Stričević je jedini osnivač, te jedini član uprave i direktor društva.

	U spisu je ponudu TD Is Deutsche broj: 1501-5/2024 od 30. travnja 2024. za kupca Marina Sutlovića, te je u istoj specificiran namještaj sa dostavom i montažom kojega se okrivljenik obvezao isporučiti do sredine srpnja 2024. uz napomenu da je kupac cjelokupni iznos od 32.000,00 eura isplatio 30. travnja 2024. 

	Suprotno preuzetoj obvezi okrivljenik nije do danas kupcu isporučio naručeni namještaj, niti je okrivljenik, odnosno njegovo društvo vratilo kupcu od njega primljeni novac.
	Iz izlista stanja i kretanja po računu TD Is Deutsche broj: HR9823860021119041140 otvorenog kod Podravske banke d.d. proizlazi kako okrivljeni nije položio navedeni iznos od 32.000,00 eura na račun društva.

	Prema izvatku iz izlaznih računa TD Is Deutsche u razdoblju od travnja 2024. proizlazi kako društvo nije izdalo račun za kupca Marina Sutlovića.

	FINA, Sektor poslovne mreže RC Split dostavio je 14. kolovoza 2025. potvrdu o blokadi računa i novčanih sredstava ovršenika TD Is Deutsche zbog neprekidne blokade računa zadnjih šest mjeseci i neizvršenih obveza plaćanja u iznosu od 92.894,70 eura.

	Osim toga se TD Is Deutsche nalazilo u stečajnom postupku u razdoblju od studenog 2022. do kolovoza 2023., što je vidljivo iz povijesnog izvatka iz sudskog registra.  

	Na osnovu priložene dokumentacije, te iskaza oštećenog kupca Marina Sutlovića i knjigovođe Marije Ora zaključiti je kako je okrivljeni Igor Stričević u svojstvu direktora oštećenog trgovačkog društva primio na ruke od oštećenog kupca Marina Sutlovića iznos od 32.000,00 eura za nabavu materijala, izradu i ugradnju namještaja po mjeri. Tako primljena novčana sredstva u gotovini okrivljeni nije uplatio na račun društva, niti ih je koristio za poslovanje svoga društva, niti je trošenje ovih novčanih sredstava pravdao vjerodostojno knjigovodstvenom dokumentacijom. Iz toga je zaključiti kako je sredstva u ukupnom iznosu od 32.000,00 eura neosnovano za sebe zadržao.

	Takvim radnjama okrivljenik je kao odgovorna osoba postupao je suprotno članku 252. i članku 430. Zakona o trgovačkim društvima kojim je dužan upravljati imovinom društva pažnjom dobrog i savjesnog gospodarstvenika.

	Znatna imovinska korist koju je pribavio okrivljeni na štetu društva TD Is Deutsche, te oštećenog kupca Marina Sutlovića je znatna vrijednost koja prelazi iznos 7.963,37 eura, stoga se u ovome postupku tereti za teži oblik počinjenja kaznenog djela iz članka 246. stavak 2. Kaznenog zakona.	

Slijedom ukupnosti dokaza jasno i nedvojbeno proizlazi dostatan stupanj osnovane sumnje da je okrivljenik svojim postupanjem koji je činjenično i pravno opisan optužnicom ostvario sva bitna subjektivna i objektivna obilježja kaznenog djela silovanja u pokušaju opisan u izreci optužnice. Okrivljenik je postupao sa izravnom namjerom kada je kao odgovorna osoba dužan upravljati imovinom društva pažnjom dobrog i savjesnog gospodarstvenika postupajući protivno odredbama članka 252. i članka 430. Zakona o trgovačkim društvima sve u nakani pribavljanja znatne imovinske koristi koji je ostvario na štetu svog trgovačkog društva i oštećenog kupca Marina Sutlovića.

Ubrojivost okrivljenika tijekom dosadašnjeg postupka nije dovedena u pitanje.

Naposljetku, kako je okrivljeni kaznenim djelom stekao u činjeničnom opisu navedenu protupravnu imovinsku korist od 32.000,00 eura, dok je prema članku 5. Kaznenog zakona propisano da nitko ne može zadržati imovinsku korist ostvarenu kaznenim djelom, to je temeljem članka 77. stavak 1. Kaznenog zakona u svezi sa člankom 557. i članka 560. stavak 1. i 2. Zakona o kaznenom postupku predloženo sudu od okrivljenog Igora Stričevića presudom kojom se proglašava krivim oduzeti kaznenim djelom stečenu protupravnu imovinsku korist. 


Slijedom toga je ova optužnica osnovana i na zakonu utemeljena. 

ŽUPANIJSKE DRŽAVNE ODVJETNICE 
							                 Frane Bojčić       

